ম্যাস্টিক নাকি পিচ! শোভাবাজারের রাজা নবকৃষ্ণ স্ট্রিটের মেরামতিতে ব্যবহৃত উপকরণ নিয়ে এবার বিতর্ক দানা বেঁধেছে!
স্থানীয় কাউন্সিলরের দাবি, কলকাতা পুরসভার তরফে তাঁকে জানানো হয়েছিল ওই রাস্তা ম্যাস্টিক করা হবে। যদিও প্রাথমিকভাবে পিচ দিয়েই রাস্তাটি সারাই করা হয়েছে। অন্যদিকে, পুর কর্তৃপক্ষের দাবি, ম্যাস্টিকের জন্য পর্যাপ্ত অর্থের প্রয়োজন। রাজা নবকৃষ্ণ স্ট্রিট আদৌ ম্যাস্টিক হবে কি না, সেটা পরবর্তীকালে ভেবে দেখা হবে।
শহরের অন্যতম পুরনো রাস্তা হল রাজা নবকৃষ্ণ স্ট্রিট। অন্যতম ব্যস্ততম রাস্তাও বটে। দিনরাত ওই রাস্তায় যান চলাচল লেগেই রয়েছে। কিন্তু দীর্ঘদিন ধরে মেরামতি না হওয়ায় রাস্তার অবস্থা রীতিমতো খারাপ হয়ে উঠেছিল বলে স্থানীয় বাসিন্দাদের একাংশের অভিযোগ। তাঁরা জানাচ্ছেন, পিচের আস্তরণ উঠে এবড়ো-খেবড়ো হয়ে উঠেছিল পুরো রাস্তাই। যান চলাচলেও প্রচণ্ড অসুবিধা হচ্ছিল। সমস্যা মেটাতে রাজা নবকৃষ্ণ স্ট্রিট মেরামতির সিদ্ধান্ত নিয়েছিল কলকাতা পুরসভা। সম্প্রতি সে কাজ শেষও হয়েছে।
কিন্তু তার পরেই বিতর্ক শুরু হয়েছে। স্থানীয় কাউন্সিলর করুণা সেনগুপ্ত বলেন, ‘‘পুরসভাকে বলার পরপরই রাস্তা সারাই করে দিয়েছে ওরা। যদিও পুরসভা বলেছিল রাজা নবকৃষ্ণ স্ট্রিট ম্যাস্টিক করা হবে। কিন্তু আপাতত পিচ দিয়ে সারাইয়ের কাজ করা হয়েছে। দেখি, বিষয়টা নিয়ে পুর কর্তৃপক্ষের সঙ্গে কথা বলব।’’ 
যদিও ওই রাস্তা ম্যাস্টিক হওয়ার আশা ছাড়ছেন না করুণা। তিনি বলেন,  ‘‘এটা হতে পারে যে, পথচারীরা যাতে হোঁচট খেয়ে পড়ে না যান, সে কারণে প্রাথমিকভাবে পিচ দিয়ে রাস্তাটি সারাই করা হয়েছে। পরে ম্যাস্টিক করা হবে।’’
পুরসভা সূত্রের খবর, শহরের কোন কোন রাস্তার অবস্থা খারাপ তা নিয়ে প্রাথমিকভাবে একটি তালিকা তৈরি করা হয়েছে। সেইমতো বিভিন্ন জায়গাতেই রাস্তা মেরামতির কাজ ধারাবাহিকভাবে করা হচ্ছে। অনেক জায়গায় ম্যাস্টিকের কাজ করা হচ্ছে। কারণ, পিচের চেয়ে ম্যাস্টিকের কাজে এককালীন খরচ বেশি হলেও ম্যাস্টিকের রাস্তা তুলনামূলকভাবে বেশি টেকসই। এক পদস্থ আধিকারিকের বক্তব্য, ‘‘প্রয়োজনের ভিত্তিতে রাস্তায় ম্যাস্টিক করা হয় ঠিকই। তবে তার জন্য পর্যাপ্ত অর্থের প্রয়োজন। দেখা যাক নবকৃষ্ণ স্ট্রিট ম্যাস্টিক করা হয় কি না!’’